b'\n_START_ARTICLE_\nHJ-8\n_START_SECTION_\nRazvoj\n_START_PARAGRAPH_\n1970. kineske oru\xc5\xbeane snage su predlo\xc5\xbeile razvoj antitenkovskog projektila koji bi zamijenio postoje\xc4\x87i HJ-73 (kopija Maljutke), te je ozna\xc4\x8den kao AFT-8 ili HJ-8. Projektil su zajedno razvijali Istra\xc5\xbeiva\xc4\x8dki institut 203 i Tvornica br. 282 ali je program prekinut zbog politi\xc4\x8dkih previranja u zemlji._NEWLINE_Wang Xingzhi (kin. \xe7\x8e\x8b\xe5\x85\xb4\xe6\xb2\xbb) i Zhao Jiazheng (kin. \xe8\xb5\xb5\xe5\xae\xb6\xe9\x93\xae) su bili klju\xc4\x8dni dizajneri koji su dizajnirali sam projektil. Sam razvoj je trajao \xc4\x8dak sredine 1980-ih, nakon zavr\xc5\xa1etka Kulturne revolucije. Izdavanjem dr\xc5\xbeavnog certifikata, HJ-8 je 1984. u\xc5\xa1ao u masovnu proizvodnju. Od tada je razvijen niz nadogra\xc4\x91enih ina\xc4\x8dica. Projektile je proizvodila doma\xc4\x87a industrija oru\xc5\xbeja Norinco i to u Tvornici br. 282 i Tvornici br. 5618. Izvan Kine, HJ-8 se pod nazivom Baktar-Shikan proizvodio u Pakistanu (Istra\xc5\xbeiva\xc4\x8dki laboratorij Kahuta).\n_START_SECTION_\nDizajn\n_START_PARAGRAPH_\nAntitenkovski projektili iz serije HJ-8 mogu se smatrati kineskim ekvivalentom ameri\xc4\x8dkog BGM-71 TOW i francusko-njema\xc4\x8dkih MILAN / Euromissile HOT projektila. HJ-8 se lansira iz cijevi, opti\xc4\x8dki je pra\xc4\x87en a navo\xc4\x91en pomo\xc4\x87u \xc5\xbeice. Ispaljuje rakete sa HEAT bojevom glavom._NEWLINE_Mnogi stru\xc4\x8dnjaci vjeruju da je HJ-8 kombinacija triju zapadnih antitenkovskih sustava koji su nabavljeni od zemalja Bliskog istoka i Azije te su detaljno pregledani, kopirani i modificirani. Tako je sa BGM-71 TOW preuzet trono\xc5\xbeac, sa MILAN-a kontrolna jedinica za tra\xc5\xbeenje mete a sa Swingfirea sam projektil._NEWLINE_Postoje brojni pobolj\xc5\xa1ani modeli izvornog HJ-8 a svaki je bolji u odnosu na prethodnika. Model HJ-8E je u\xc5\xa1ao u slu\xc5\xbebu sredinom 1990-ih. Projektil sa te ina\xc4\x8dice je te\xc5\xbeak 24,5 kg, ima domet do 4.000 metara te mo\xc5\xbee probiti eksplozivno-reaktivni oklop. Posljednja ina\xc4\x8dica je HJ-8H._NEWLINE_Dizajniran da bude podjednako pouzdan i to\xc4\x8dan, HJ-8 je standardno antitenkovsko naoru\xc5\xbeanje na helikopterima WZ-9, Mi-17 i A\xc3\xa9rospatiale Gazelle kineske vojske. Mo\xc5\xbee se postavljati i na tenkove, oklopna vozila i dr.\n_START_SECTION_\nOperativna uporaba\n_START_PARAGRAPH_\nHJ-8 (vjerojatno pakistanska ina\xc4\x8dica Baktar-Shikan) su tijekom Rata u Bosni koristile snage Armije BiH u borbama protiv bosanskih Srba sredinom 1990-ih. Oru\xc5\xbeje se pokazalo u\xc4\x8dinkovitim u probijanju oklopa srpskih tenkova M-84.'